
ויבא יעקב שלם
צבי ויינגרטן

שיח לשבת פרשת ויגש

"כָּל הַנֶּפֶשׁ הַבָּאָה" וגו' "וּבְנֵי יוֹסֵף אֲשֶׁר יֻלַּד לוֹ" וגו'. ר' לוי בשם ר' שמואל בר נחמן: ראיתה מימיך אדם נותן לחברו ששים וששה כוסות, וחוזר ונותן לו אף שלשה, והוא מונה אותם שבעים? אלא זו יוכבד שהשלימה מניינן של ישראל במצרים. ר' לוי בשם ר' שמואל בר נחמן אמר: יוכבד עיבורה בארץ כנען ולידתה בארץ מצרים, הדא הוא דכתיב "וְשֵׁם אֵשֶׁת עַמְרָם יוֹכֶבֶד [בַּת לֵוִי אֲשֶׁר יָלְדָה אֹתָהּ לְלֵוִי בְּמִצְרָיִם]" (במדבר כו, נט) - על פילי שלמצרים נולדה... ויש אומרים יעקב השלים עמהם את המניין. אמר ר' יצחק: משל לשני לגיונות של מלך דיקומנייא ואגוסטיינא בשעה שהמלך נמנה עם אילו נמצאו שלמים, ובשעה שהמלך עוד נמנה עם אילו נמצאו שלמים, ויש אומרים הקדוש ברוך הוא השלים עמהם את המניין, ויש אומרים חושים בן דן השלים עמהם את המניין, בתורתו של ר' מאיר מצאו כתוב "ובן דן חושים", הדא הוא דכתיב "וַיָּבֹאוּ הַגִּלְעָדָה וְאֶל אֶרֶץ תַּחְתִּים חָדְשִׁי" – בית ירח, "דָּנָה" – פנייס, "יַעַן" – מדה כנגד מדה, דן נכנס בצלמוניתו אצל אביו ומתברך בשבעים אלף, ובנימין נכנס בעשרה ומתברך בארבעים אלף. ויש אומרים שרח בת אשר השלימה עמהן את המנין, הדא הוא "וַתִּקְרָא אִשָּׁה חֲכָמָה מִן הָעִיר" [וגו'], "וַיִּקְרַב אֵלֶיהָ וַתֹּאמֶר הָאִשָּׁה הַאַתָּה יוֹאָב"... ואמר לה מאן את, אמרת ליה "אָנֹכִי שְׁלֻמֵי אֱמוּנֵי יִשְׂרָאֵל" (שמואל ב' כ, טז-יט) - אני היא שהשלמתי מניינן של ישראל במצרים...

בראשית רבה (תיאודור אלבק), פיסקה צד

יעקב מוריד את משפחתו למצרים. במניין הנפשות, מעיר ר' לוי, נפלה טעות – שכן התורה עצמה טורחת להסביר את חישוביה, ובמהלך האחרון - כשנותר לה רק חישוב פשוט של 66+3 - היא מצליחה להעלות את התשובה הלא נכונה. היתכן? הטעות הזו שנפלה בחישוב פשוט היא בלתי אפשרית; יתרה מזאת, דומה שהתורה (שבדרך כלל איננה מציגה חישובים עם שלבי ביניים) עשתה זאת בכוונה, ולכן יש לחפש את הסיבה שמסתתרת מאחוריה.

המדרש, בעקבות ציטוט שאלתו של ר' לוי, מציע 5 השלמות אפשריות לחסרון זה: יוכבד, יעקב, הקדוש ברוך הוא, חושים בן דן ושרח בת אשר.

שתי הנשים (יוכבד ושרח בת אשר) שמופיעות בשני קצוות הרשימה מצוינות כמשלימות את "מניינן של ישראל במצרים". האשה מצוינת כמשלימה את מספר העם, לא בירידה למצרים, אלא במצרים – במשבר עולות הנשים להחיות ולהשלים את עמן.

כשמתקרבים מעט למרכז הרשימה מגלים את יעקב וחושים בן דן. יעקב, שעומד בתפר בין האבות והעם, משלים את מניין האבות לשלושה ואת מניין הבנים לשבעים; וחושים בן דן, שמופיע בספירה ראשונה כקטן השבטים (אצלנו), ובספירה הבאה פתאום הוא השבט השני בגודלו (בתחילת ספר במדבר). האב (יעקב) והנכד (חושים) מגלים פנים אחדות ומסתירים פנים אחרות – יעקב שעומד כאחד משלושת רגלי הבסיס לעם ובאותו הזמן גם ממלא תפקיד בתור רוח העם, וחושים שמוצג כיחיד אלא שפריונו מחויב להיספר כיותר מזה.
שתי דעות ה'יש אומרים' שמעלות את האפשרויות הללו מדברות על שלמות אחרת, שלמות שהיא מעבר למציאות הממשית ועומדת ברקע – האחד שמשלים את ה-69 ל-70.

במרכזו של המדרש מופיעה אפשרות הוספת הקדוש ברוך הוא למניין השבטים. אם הדעות האחרות ניסו להשלים את המספר הממשי, הרי שהכנסת הקדוש ברוך הוא כמשלים המניין שוברת את המציאות. דומה היא לביקורת המגיעה מכל גווני הקשת המחשבתית (הדתית, הקבלית והפילוסופית) על כך שאין מציאות שלמה. המציאות תמיד נמצאת בחסרון, תמיד יהיו 69 ולא 70, 49 ולא 50. הפער הקיים נעקף על-ידי הכנסת הבורא לתוך מניין השבטים. כאילו הכניסו לא רק את ה'יש' אלא גם את החסרון.

הדרשן שסידר את המדרש בחר להציג את הסידרה כקשת ולהציב את האל במרכז. כחלק מהבחירה הזו הוא בחר לא להביא את הקדוש ברוך הוא כמדרגה אחרונה בסולם האפשרויות, ודומה שגם כאן יש אמירה. אדם מטבעו מתחיל בכך שהוא מרגיש שלם, עובר לשאלות של שייכות ולאחר זמן נופל לתחושת חסרון. את ההדרגתיות הזאת מציג הדרשן בלידתה של יוכבד, הכללתו של יעקב ואפשרות ספירת הקדוש ברוך הוא. החסרון, כפי שציינו, מובְנה במציאות, יש אומרים שהוא נמצא פה עוד לפני המציאות.

כשהחסרון כבר נמצא בתודעתו של האדם, מוביל הדרשן את האדם למציאת פתרון, להחזרתו אל אותם מניעים נסתרים, אותה השלמה של המציאות, שמופיעים בהזכרת חושים בן דן ושרח בת אשר. החידוש העצום הוא בכך שהדרשן איננו מנסה למצוא דמויות שלא הופיעו ברשימה הראשונית כפי שניסה בתחילה
 אלא פונה דווקא לכאלו שכבר הופיעו וכבר נספרו, כאילו כדי לומר – הכלים בידינו להגיע לשלמות.
� בעקבות חברותא עם ארנון יפין וישי מבורך.


� יוכבד, יעקב והקב"ה אינם מופיעים בחישוב 69 האנשים ברשימה הראשונית.

